
Așezarea neolitică de la Negrilești (jud. Galați) 
 
de Conf. Univ. dr. George V Grigore 
 
Negrilești (de la „negru”) este numele unei comune din județul 
Galați, din Moldova, formată din satele Negrilești (reședința) 
și Slobozia Blăneasa. Se află în Câmpia Tecuciului, lângă râul 
Bârlad și râul Blăneasa, la o altitudine de 57 m deasupra nivelului 
mării.Așezarea „domestică” de la Negrilești (jud. Galați), situl „Curtea 
Școlii”, aduce dovezi clare de locuire din perioada de mijloc a 
Neoliticului, din Epoca Bronzului, perioada Migrațiilor timpurii (sec. 
3 – 6) și a Migrațiilor târzii (sec 7 – 11). Aici au avut loc intervenții 
ale arheologilor în anul 2009. Începând cu anul 1981, a fost realizată o 
cercetare de teren care a dus la delimitarea unor perimetre cu potenţial 
arheologic din diferite perioade istorice, atât în curtea şcolii cât şi în 
grădinile de pe terasa înaltă a râului Bârlad. La solicitarea Muzeului 
din Tecuci zona a fost inclusă în LMI/1992 şi în LMI/2004. În anii 
2007 şi 2008 au fost realizate cercetări arheologice preventive, care au 
confirmat bogăţia sitului prin descoperirea unor complexe de locuire 
(gropi, vetre, locuinţe) din neolitic, epoca bronzului şi perioadele 
secolelor IV-V d.Hr. şi VIII-X.În campania 2009, au fost deschise 
patru unităţi de cercetare, numerotate S2, S6, S7 şi o casetă denumită 
Cs4. În acest an s-au efectuat cercetări în două puncte denumite „La 
Punte” (S2 şi S7) şi „Curtea Şcolii” (S6). Unităţile de cercetare şi 
complexele arheologice au fost numerotate în continuarea celor 
cercetate în anii anteriori.Secţiunea S2 (punctul „La Punte”), cu 
dimensiunile de 10 x 2 m, estesituată la 65 m NV de biserică şi este 
orientată N - S. A fost deschisă cu scopul de a salva urmele 
arheologice, întrucât malul râului Bârlad se află într-o continuă 
eroziune, afectând astfel urmele de locuire din acest sector. 

Stratigrafia secţiunii S2 este simplă, conţinând următoarele niveluri: 0 
şi -0,20 m solul vegetal; -0,20 -0,85 m, nivel constituit dintr-un 
pământ cenuşiu-negricios cu urme de carbonaţi, ce conţine resturile de 
locuire neolitice, de tip Starčevo-Criş; -0,80 -1 m, un nivel intermediar 
de pământ argilos, de culoare brun-gălbuie, cu resturi sporadice de tip 
Starčevo-Criş; sub -1 m, solul viu.În această secţiune au fost surprinse 
cinci gropi(Gr.6- Gr.10), pe care le vom descrie în continuare.Gr.6- a 
fost surprinsă în profilul de E al secţiunii S2, la limita dintre carourile 
4 şi 5, fiind săpată de la baza nivelului de locuire Starčevo-Criş, Din 
umplutura gropii au fost recoltate fragmente ceramice de tip 
Criş.Gr.7- a apărut în c. 3, fiind surprinsă la -0,55 m şi se adâncea 
până la -1,20 m. În plan, groapa are o formă circulară, cu un diametru 
de 1,40 m. Are formă de clopot şi a fost săpată imediat de sub nivelul 
solului actual. Umplutura se prezintă sub forma unui pământ 
negricios, granulos, în care apar fragmente de chirpic şi fragmente 
ceramice de tip Sântana de Mureş. Aceste materiale au apărut mai cu 
seama la partea superioară a gropii, formând un strat relativ 
compact.Gr.8 - a fost descoperită în c. 1, fiind surprinsă în grund, la 
adâncimea de -0,60 m şi se adâncea până la -1,10 m. Groapa, în formă 
de clopot, avea un diametru, la partea superioară, de 1,45 m pe axa E-
V şi de 1,60 m pe axa N-S. Umplutura gropii a fost constituită din 
acelaşi pământ negricios, cu aspect granulos, în care apar fragmente 
ceramice de tip Sântana de Mureş şi resturi osoase.Gr.9 - a fost 
surprinsă în capătul sudic al secţiunii S2/2009, în colţul format de 
profilele de E şi de S, fiind săpată imediat de sub stratul vegetal, 
adâncindu-se până la -0,60 m. Umplutura gropii este constituită din 
acelaşi pământ negricios, din care au fost recoltate doar câteva 
fragmente ceramice de tip Sântana de Mureş. 
Gr.10 -a apărut în c. 5, la -0,80 m şi se adâncea până la -2,40 m, fiind 
sapată de la baza nivelului al doilea, aparţinând locuirii Starčevo-Criş. 
Umplutura gropii a furnizat un bogat material ceramic de tip Starčevo-
Criş, materiale faunistice şi unelte fragmentare de piatră. Este vorba 
de două fragmente provenite de la frecătoare şi un fragment din partea 

distală a unui topor de piatră, realizat dintr-o rocă dură, probabil de 
origine vulcanică.Secţiune S7 (punctul „La Punte”), este situată 
perpendicular pe S2, la o distanţă de un metru în capătul de S al S2, 
are dimensiunile de 110 x 2 m şi este orientată E - V. Pe timpul 
cercetării au fost descoperite materiale arheologice aparţinând culturii 
Starcevo-Criş, cultura Noua, cultura Sântana de Mureş-Cerneachov şi 
respectiv, sec. al XIX-lea. În această secţiune au apărut şase gropi 
(Gr.11-Gr.16), dintre care cea mai bogată a fost Gr.16 care a necesitat 
şi extinderea cercetării pe latura S, prin practicarea unei casete Cs4 (2 
x 1 m). Stratigrafia secţiunii S7 conţine următoarele niveluri: între 0 şi 
-0,20 m solul vegetal, unde apar materiale ceramice din perioade 
diferite; între -0,20 m şi -0,50 m un nivel constituit dintr-un pământ 
negru compact conţinând materiale ceramice aparţinând culturii Noua 
şi culturii Sântana de Mureş; între -0,50 m şi -1,60 m, nivel constituit 
dintr-un pământ cenuşiu-negricios, ce conţine resturi de locuire 
neolitice, de tip Starčevo-Criş; -1,65 m şi -1,80 m un nivel intermediar 
de pământ argilos, de culoare brun-gălbuie, cu resturi sporadice de tip 
Starčevo-Criş; sub -1,80 m, solul viu.Gr. 11 - surprinsă la -0,40 m, în 
profilul de N al S7, în c. 2 adâncimea ei fiind de -1,20 m. Groapa se 
prezintă sub formă de clopot, având pereţii uşor arcuiţi şi fundul drept. 
Umplutura gropii este cu cenuşă, chirpici, amestecat cu fragmente 
ceramice aparţinând sec. IV d.Hr., urmând ca ea să fie demontată în 
campania viitoare.Gr. 12 - surprinsă în profilul de N al S7, la -0,60 m, 
fundul gropii atingând adâncimea de -1,90 m. Groapa se prezintă sub 
formă de clopot având fundul drept. Umplutura gropii fiind din 
pământ negru măzăros, fără material arheologic. Urmează a fi 
demontată în campania viitoare.Gr. 13 - surprinsă la adâncimea de -
1,75 m, groapa este suprapusă de Gr. 11 şi întretăiată de Gr. 14, fundul 
gropii fiind la adâncimea de -2,10 m. Fără material arheologic.  
Gr. 14 - surprinsă la adâncimea de -1,70 m, de formă circulară în plan, 
întretăiată de Gr. 13. Fundul gropii atingând adâncimea de -2 m. Fără 
material arheologic. Gr. 15 - surprinsă în profilul de S al S7, în 
carourile 3-4 la adâncimea de -0,80 m. Ea a putut fi observată în plan 

la adâncimea de -1,7 m, având o formă circulară, adâncimea gropii 
atingând -2,20 m. În conţinutul gropii au fost descoperite numeroase 
fragmente ceramice aparţinând culturii Noua.Gr.16 - surprinsă în 
profilul de S al S7, în carourile 4-5 groapa a putut fi observată la 
adâncimea de -0,80 m, fundul gropii atingând -1,70 m. Au fost 
descoperite numeroase fragmente ceramice aparţinând culturii 
Starcevo-Criş. Secţiunea S6 (punctul „Curtea Şcolii”), (20 x 2 m) a 
fost trasată între S4 şi S5, cercetate în campania 2008, cu scopul de a 
surprinde continuarea complexelor apărute în campania precedentă. 
În S6 s-a constatat următoarea dispunere stratigrafică: pământul 
galben; al doilea nivel, un sol negru în amestec cu galben, ce aparţine 
prin materialul descoperit, secolului IV p. Chr.; al treilea nivel 
reprezentat printr-un sol negru măzărat, aparţinând secolelor VIII-IX 
p. Chr.; al patrulea nivel format dintr-un pământ negru în amestec cu 
resturi de cărămidă, aparţinând secolului al XIX-lea şi ultimul nivel 
reprezentat de stratul vegetal. În această secţiune au fost surprinse 
următoarele complexe arheologice:Locuinţa(L4). A fost surprinsă 
partea vestică a locuinţei ce a apărut în S4/2008. Ea a fost distrusă 
parţial de o conductă de aducţiune a apei din sec. XIX, surprinsă şi în 
secţiunile S4 şi S5 din 2008. Locuinţa are formă rectangulară, cu 
dimensiunile de 9 x 4 m3. Pe suprafaţa locuinţei au fost descoperite 
resturi de pereţi prăbuşiţi în interior la -0,55m, sub care au fost 
surprinse fragmente ceramice provenind de la vase mari, aparţinând 
culturii Sântana de Mureş, la -0,75 m şi o vatră (V5) de formă 
circulară în capătul de V al locuinţei, la -0,80 m. Vatra este suprapusă 
parţial de resturile de pereţi prăbuşiţi.Vatra 5. Descoperită în partea de 
V a locuinţei 4, spre profilul de N al S 6, are formă circulară, 
diametrul de 1 m, fiind surprinsă la -0,80 m. Vatra era formată dintr-
un strat de pietre aşezate pe pământ bătut, peste care s-a aplicat o 
lipitură, având o grosime de 0,04 m. În lipitura de vatră au fost 
semnalate câteva fragmente cermice puternic calcinate.Gr.5 a fost 
semnalată la -0,90 m în partea de V a S6. Ea este continuarea gropii 5 
descoperită în S5/2008. De formă circulară, cu un diametru de 3 m, ea 

se adânceşte în trepte până la -2 m. Aceasta a fost folosită timp 
îndelungat, observându-se depuneri succesive de pământ între 
straturile de cenuşă. Conţinutul ei era format din depuneri de cenuşă, 
fragmente ceramice, fragmente de os şi metal. Este datată în sec. XIX, 
majoritatea materialului prelevat înclinând spre această concluzie. 
În capătul de E al S6, respectiv c. 1, la -0,90 m a apărut un vas 
fragmentar, specific secolelor VIII-IX, care conţinea în interior bulgări 
de lut şi pietre de mici dimensiuni ce prezentau urme de ardere. 
Probabil că atât vasul cu pietre descoperit în campania 2008, cât şi 
acesta fac parte dintr-un complex de locuire ce urmează să fie cercetat 
în anii viitori.Ceramica Starčevo-Criş este dominantă în secţiunile S2 
şi S7, apărând mai cu seamă în stratul de cultură, dar şi în complexe 
(gropile Gr. 6, Gr. 10 din S2 şi Gr. 15 din S7). Din punct de vedere 
tipologic, aceasta aparţine atât categoriei fine, pictate cu roşu sau cu 
negru liniar pe fond roşu, cât şi speciei uzuale, decorată cu ciupituri, 
incizii, decoruri plastice în relief şi barbotină organizată. Din punct de 
vedere al formelor, au putut fi identificate oale cu corpul sferic, 
strachini, cupe cu picior. Merită menţionat, în acest sens, piciorul 
lobat, pictat cu roşu, descoperit exact în marginea gropii Gr. 3 din 
S24. În afară de materialele neolitice de tip Starcevo-Criş, au mai 
apărut şi materiale aparţinând epocii bronzului (cultura Noua) în Gr.14 
din S7/2009, decorate cu brâie dispuse sub buză. Din punct de vedere 
tipologic ele aparţin categoriei ceramicii grosiere, iar din punct de 
vedere al formelor aparţin vaselor borcan.Gropile Gr. 6, Gr. 7 şi Gr. 8 
din S2 au furnizat materiale ceramice aparţinând culturii Sântana de 
Mureş. Fragmentele aparţin unei ceramici de foarte buna calitate, 
lucrată la roată, fină, cu suprafaţă lustruită, de culoare cenuşie, dar şi 
speciei realizate din pastă cu aspect zgrunţuros, de culoare cenuşiu 
închis sau neagră, pe care apar decoruri incizate. Ceramica recoltată 
din S6 aparţine secolului IV d.Hr. şi este reprezentată prin diferite 
fragmente provenite de la vase de mari dimensiuni, de bună calitate, 
foarte bine arsă, cu decor incizat pe buză şi castroane. 
Ceramica de sec. VIII-X este de bună calitate, lucrată la roată, având 

în compoziţie nisip. Ea provine de la vase borcan, iar ca decor prezintă 
linii incizate în val şi linii incizate paralele.În suprafaţa cercetată a fost 
descoperit şi un pieptene din os, cu mânerul în formă de clopot, 
aparţinând secolului IV d.Hr., precum şi o săgeată din fier, cu două 
aripioare, cu peduncul, una din aripioare fiind ruptă, datată în sec. 
VIII-X. 
Cercetarea sistematică derulată în situl arheologic Negrileşti, în 
vara anului 2009, a adus informaţii suplimentare privitoare la locuirea 
în acest areal, în perioadele preistorice, post-romane şi prefeudale, 
completând datele privitoare la evoluţia societăţii umane în bazinul 
râului Bârlad de-a lungul timpului. 
Surse: wikipedia.org; tara-vrancei.ro; academia.edu; cimec.ro; 
cultura.ro; revistadanubius.ro; patrimoniu.ro; evenimentemuzeale.ro 

